Hlina, Alojz, poslanec NR SR (2014-09-10):
Dobré ráno prajem, vážená pani predsedajúca, vážený pán minister, vážené kolegyne, kolegovia. Než to malebné ospravedlnenie, pán Dzurinda, ktorého, skôr Karla Gotta ako jeho v parlamente, ale aspoň je ospravedlnený, ale zo smeráckych poslancov sú tu dvaja, vážení. To ja len informujem prípadne ľudí, ktorí to pozerajú, že smeráckych poslancov zaujíma téma dôchodkov v počte dvaja plus spravodajca. Čiže traja, aby som teda bol korektný. Čiže minimum. Prichádza štvrtý. Zbierajú sa tu jak na flám, viete, jak na flám sa tu takto šmochtlajú, ale po prezenčkách sú už pozapisovaní, lebo o tomto je parlament. O tom je slovenský parlament, vážení, takže takto prebieha urputný boj za vaše dôchodky, v takomto záujme poslancov SMER-u. Samozrejme, treba uviesť, že aj na strane opozície to nie je valné. Prosím vás, ja som v mojom prvom vystúpení bol možno mierne emotívnejší, lebo si to tá téma zaslúži a mal som to chuť hroznú povedať. Teraz sa pokúsim byť o niečo vecnejší, pán minister, aby sme prípadne aj niečo vyriešili. Ako začať? Vianočný príspevok v tej sume teraz po tom zväčšení, zvýšení dosiahne niekde v tých, v tom, najvyššej možnej variante, ak som dobre počúval, 100 eur. Samozrejme, poteší. To je niekde možno na 8 eur, 8 eur mesačne, na tej úrovni, keby sme to rozdelili. Otázka stojí, že prečo to vyplácate naraz, že či by to nestálo za to, vyplácať to mesačne, v mesačných intervaloch, vtedy by to bolo niekde na úrovni tých 8 eur. Niekto povie, že je to tak naraz, akože tí naši ľudia sú nezodpovední, a keď to dostanú naraz, ich to poteší, možno druhý uhol pohľadu na to je, že na to, aby v decembri dostali tých sto euro, si musia v januári požičať, možno aj u vašich kolegov, ktorí majú silnú kliku na ministerstve. To je, tie uhly sú rôzne toho pohľadu. Ja si myslím, že keby ste chceli byť korektní a nehovoriť to ako váš tvorivý príspevok do blaha našich dôchodcov, tak by ste ten príspevok dávali v mesačných intervaloch. Aj trebárs kvôli tomu, aby ste eliminovali to, že by si ľudia museli požičať, a potom sa spoliehať, že to na, v decembri vrátia z toho vianočného príspevku. Ja ľuďom poviem, ako sa môžu dopracovať nie k zvýšeniu platu, čiže platu, dôchodku, ktoré teraz nastane na úrovni jedného eura mesačne z pohľadu toho vianočného a od Nového roku vám blahosklonne, blahosklonne táto vláda proste zdvihne dôchodky o päť euro mesačne. Úplne... A to sa čaká frenetický potlesk, vážení. To sa čaká potlesk tak, že sa budú steny triasť. Po tých kulturákoch niekde, Marcin a neviem, kto tam všetko chodí, plus potlesk. Potlesk taký, že sa steny budú triasť. Ja vám dovolím si predstaviť návrh, ako by sa mohli zvýšiť dôchodky o 40 eur mesačne. O 40 eur mesačne! To už stojí za to. Nie? A nebudem ani populista, nebudem ani komunista, nebudem ani socialista, nebudem ani znárodňovateľ, nič. Budem racionálne uvažovať a vyskladám vám na konci 40 eur mesačne. Štyridsať eur mesačne už stojí za to. Pán minister, keď osem euro rozpustíte, tento váš vianočný príspevok, a dáte ho do mesačných platieb, to je jeden, jeden diel ako naskladáme 40 eur. Druhý podstatný diel z toho, ako naskladáme 40 eur, je to, čo aj pán váš premiér povedal, že dokázal, ja som videl tú tlačovku s vami, to bolo na vašom ministerstve, kde hovoril, že ako dokázal realokovať alebo jak sa to povie, zdroje, ktoré boli určené na niečo, a oni ich prerealokovali na niečo iné. A teraz ste si vybrali, to ešte o tom budeme hovoriť, pán minister, tam budem krutý. Ten ďalší bod, čo máte, to nezamestnanie mladých. To je, to sú veci par excellence, ale zase, žiaľ, v zlom. Ale on tu, teda vrátim sa k tomu, vravel, že ako to dokázal, že dokázal realokovať veľké zdroje. Takže nech pán premiér spolu s vami dokáže realokovať zdroje, ktoré sú určené na stupidity. Nenašiel som ich, ale všetci viete, ako vyzerá cédečko. Sú to dve cédečká na ministerstve dopravy. Pán kolega Zajac vie, o tom sme sa už tu rozprávali. Jedno cédečko je, že niečo, čo vám pošle esemesku, že máte ísť na STK, čo, mimochodom, už teraz STK-čky ponúkajú, že vám pošlú esemesku, ale napriek tomu tento štát, tento štát, ktorý dôchodcom zvýši dôchodky od budúceho roka o päť eur, tak tento štát je ochotný dať neviem koľko, 40 mil. eur, štyridsať, myslím, že tam je niekde plánovaný výdaj za, za túto softvérovú aplikáciu, vážení, čo softvérová aplikácia znamená jedno mizerné cédečko. Potom tu máte ďalší projekt, to je ten projekt toho hlásenia, to stálo, ja som tomu hovoril zlaté dedinské rozhlasy. To je niekde na úrovni 150 eur. Na tej 40 a 150 máte 190 eur. 190 mil. eur máte dve mizerné cédečká, ktoré nikto nepotrebuje. Nikdy nikomu na nič nebudú. Len chlapci, okolo ktorých sa toho motajú, ja o tých chlapcov niečo viem, to sú už takí latifundisti, že už nevedia, čo majú kúpiť, prosím vás. To by ste neverili, pán minister, možno o tom raz bude reč. Chlapci, ktorí sa motajú okolo tých cédečiek. Oni cédečká milujú, lebo na tom cédečku nezmeriate, koľko to stálo. Keď postavíte most, tak existuje možno nejaký znalec, ktorý povie, že v tom moste je sto kubíkov betónu a betón stojí toľko, niekde k nejakej cene sa dopátrate. Ale v softvérovej aplikácii sa k cene nikdy nedopátrate, preto to milujú. Preto to títo fešní chlapci milujú. Milujú cédečká. Od 50 mil. vyššie. Vtedy ich to začína zaujímať. Preraďte týchto 190 mil., mizerné, na mizerné programy, na operačný program. A teraz vám poradím. Vytvorte „Operačný program Dôstojná staroba“. Povedzte premiérovi, nech ide do Bruselu. Choďte vy do Bruselu a povedzte, že naša situácia je iná, že naša situácia je zlá, naši ľudia sú na tom zle, a povedzte, že vy potrebujete realokovať zdroje, ktoré my teraz v súčasnosti, žiaľ, prepáčte, toto bol taký exces, ktorý tu niekto vymyslel, nepotrebujeme ich tam. Ale my potrebujeme tie zdroje realokovať do „Operačného programu Dôstojná staroba“. Pán minister, skúste „dôstojná staroba“. Ako to znie? Dobre. Nie „dôstojná staroba“, to, čo ste vy tu hovorili, že dáte ľuďom o jedno euro naviac z toho vianočného. To nemá s dôstojnosťou nič. Choďte do Európskej únie a priznajte farbu a povedzte, že nie cédečká, vážení, nie cédečká, nie šérovať vratky, neviem čo, nikto nevie, ale cédečko je 50 mil. v ťahu, ale „dôstojná staroba“! Keď realokujete týchto 180 mil. eur, tak tým ľuďom našim pribudne ďalších 15 eur mesačne. Ešte raz, už máme osem z vianočného, teraz, premiér povedal, že sa to dá, však on sa na ministerstve u vás tým nieže chválil, ale teda to konštatoval, že to urobil, realokoval. Na operačný program, ktorý je potrebnejší, on realokoval vtedy na zamestnávanie mladých. Teraz realokujte z cédečiek, ktoré nikto nepotrebuje, na „Operačný program Dôstojná staroba“. Realokujte tie zdroje a máte 15 eur mesačne ďalších. Osem plus pätnásť je dvadsaťtri, ak sa nemýlim. To už znie zaujímavo. A ešte dorobíme do tých štyridsať. Na tejto schôdzi je návrh na zníženie DPH na základné čerstvé potraviny, pán minister. Základné čerstvé potraviny. Za koho hriechy platia títo ľudia? Za koho hriechy? Ja viem, že teda toho napáchali dosť, však štyridsať rokov stavali, čo ste, čo sa mohlo, sa rozdelilo, ale už dosť, už neni z čoho okrem, myslím, Dánska, budem korektný, ale Dáni sú niekde úplne inde. Okrem Dánska majú všetky krajiny v Európskej únii zníženú sadzbu na DPH, všetky. Všetky majú nižšie. Nie vyššie, nižšie. Jedine títo, biedny ľud Slovenska, proste tu môžeš orať hlbokým pluhom, môžeš zobrať, on sa ohne, to Slováčisko alebo aj na juhu Maďar sa ohne a rýpeš, drieš po tom chrbte a to drží. Jedine tu môžete vybrať, vydrieť od tých ľudí 20 eur, neznížená sadzba na základné potraviny. Pán minister, ten návrh tu je, dajte pokyn. Dajte pokyn, že aj vy sa s tým stotožňujete, dokonca to nebude mať ani vplyv na štátny rozpočet, to by ste neverili, keď chcete, ja vám to vysvetlím. Tí dôchodcovia z tých biednych dôchodkov si nekupujú hodinky, nechodia dovolenkovať, tí dôchodcovia z tých biednych dôchodkov bojujú o prežitie tak, že si kupujú potraviny také, aby prežili. Teraz tí chudáci sa musia napchávať klobásami, kde melú kože a neviem akú sóju, tak, prosím vás pekne, pomôžeme aj tým. Keď bude základná sadzba na potraviny, základná na čerstvé potraviny 10 %, tak tých 10 % sa odzrkadlí v tých cenách, tých 10 % z toho nákupu tí dôchodcovia ušetria. Ak rátame, že priemerne nakúpi za mesiac za 150 eur potraviny a ostatné dá, chudák, na energie a neviem čo všetko, keď je to tých 10 %, je to niekde na úrovni, úrovni 15 eur, ďalších 15 eur. Pán minister, a máme dokopy 38 eur. 38 eur! Príďte s tým ako chlap a povedzte, to je vec, to sa nám podarilo, 38 eur. Nie mizerných 12 eur, nie mizerných 1 euro mesačne, nie mizerných 5 eur, valorizácia od budúceho roka, 38 eur, to ohláste, to si spravte tlačovku a ja vám pôjdem alebo zatlieskam, pôjdem tam vedľa kúsok, jak ma nevyženiete, a poviem, áno, to, to stojí za to, 38 euro si tí dôchodcovia, 40 euro si tí dôchodcovia zaslúžia. A povedzte mi, v tomto mojom návrhu kúsok fašizmu, kúsok komunizmu, kúsok boľševizmu, kúsok populizmu, povedzte mi, v čom. Povedzte mi, v niečom mi nájdite a skladám mandát. Povedzte mi, v čom. To je všetko racionálna úvaha, ktorá hovorí, keď chcete pomôcť týmto dôchodcom, tak im takto viete pomôcť a na konci je 40 eur mesačne plus. Lenže to by niekoho muselo, tí dôchodcovia, naozaj trápiť, niekoho by skutočne museli tí dôchodcovia trápiť, nie tam si nechať niekoho z jednoty dôchodcov, že zatlieska a potom to rozdistribuje, jak, jak všetko vybavil. Euro mesačne navýšenie vianočného príspevku. Vážení dôchodcovia, 40 eur mesačne je v hre! Štyridsať eur mesačne je v hre, reálne v hre, žiaden populizmus. Žiaden populizmus! Vôbec nie. Reálne. Osem eur z rozdelenia vianočného, nie v ročnej platbe, ale v mesačnej platbe, realokácia zdrojov Európskej únie, ktoré, mimochodom, vážení, to nie sú zdroje Európskej únie, to sú vaše peniaze, prosím vás, som to tu minule Kažimírovi vysvetľoval. To sú vaše peniaze, len, žiaľ, idú cez Brusel. A vy z tých vašich peňazí, vám tie peniaze nejdú na dôchodky, ale na Počiatkove cédečká, na vyfešákovaných chlapcov, ktorým už, neexistuje, ešte auto nevyrobili, ktoré nemajú. Ešte hodinky také si, také, ja neviem, jak to už, viete, že to tým chlapcom je, sa všetko máli, to nič nie je také, čo by oni... Z čoho? Áno, z toho cédečka, ktoré nikto nepotrebuje, ale miliardy sú preč. Z toho. Čiže ešte raz. Osem eur vianočného, 15 eur z realokácie dvoch programov, stupídnych programov, ktoré vôbec nepotrebujeme. Keby som začal pátrať, tak ich nájdeme viac, ale dobre, budeme spokojní s tým, čo, stačí 15 eur mesačne, máte z realokácie fondov Európskej únie. A tretí príspevok je nie priamy, v priamom navýšení, ale v nepriamom navýšení, to znamená, sa zníži DPH na základné čerstvé potraviny na 10 %. Dokopy máte 40 eur, vážení, za to to stojí. A teraz zdvihnite svoj hlas, nájdite si poslanca SMER-u, chvalabohu, ešte, oni ešte ako-tak fungujú aj v teritóriách, že majú, majú aj v regiónoch, majú svojich zástupcov, ťahajte ho za rukáv. Ťahajte ho za rukáv, povedzte, že to je tam, viete, ale však tam sa minule hovorilo, že 40, áno, reálne 40 eur môžete mať navyše. Mesačne, 40 eur mesačne. Bez problémov, len muselo by na tom niekomu záležať. To je prvý, prvá časť môjho vystúpenia. Druhá časť môjho vystúpenia, pán minister, tento vianočný príspevok, ktorý ste tu dali, je v zásade, už sa k tomu nevrátim, čo som povedal včera, ale aj vianočným príspevkom pre úžerníkov a exekútorov. Pán minister, ja, ani vy ste nevedeli, vaši poslanci nevedeli, prosím vás, že exekútor môže siahnuť na 40 % zo životného minima. Ja som kvôli tomu spal pred ministerstvom spravodlivosti. Jednu noc, skoro mi ľadviny odišli, pršalo vtedy, keď som spal pred vaším ministerstvom, vtedy mi odišli, vtedy mi skoro odišli. Namietali sme, že ako je možné, ako je možné niečo povedať, že je životné minimum, a 40 % z toho môže exekútor zobrať? Sme namietali, že čo to je za absurdita. Chvalabohu, sa podarilo, ste sa zobudili, niektorí z vás zistili, že naozaj je to tak. Upravili ste to iba u dôchodcov. To znamená, teraz tým dôchodcom nemôže zobrať exekútor do výšky životného minima. Ale celý vianočný dôchodok. Vážený pán minister, a vy to viete, ja to viem, pán Muňko to vie, vianočný dôchodok bude šťavnatým sústom pre úžerníkov a exekútorov, ktorí dostanú pred Vianocami koľko. Včera som sa pýtal, ten údaj sa dá zistiť. Koľko miliónov eur im capne? Lebo tie peniaze len prejdú cez účet Sociálnej poisťovne a k dôchodcovi sa nedostanú, lebo všetko schramstne, schramstne exekútor a úžerník. Koľko? 10 mil. eur? Tento štát pošle vianočný príspevok úžerníkom a exekútorom vo výške, môj odhad je niekde na úrovni 10 mil. eur. Takže týmto chlapcom pošlete desať a biednemu ľudu tejto krajiny, tu sa spokoj ako pes, zhodíme ti niečo zo stola. Pán minister, dá sa to riešiť a som zvedavý na vašu reakciu. Pripravíme do druhého čítania pozmeňovací návrh, kde by sme tieto peniaze, tento vianočný príspevok pre tento rok a verím, že budúci rok sa rozhodnete inak, ale pre tento rok ochránili a neboli by možné exekvovať. Neviem, jak sa to povie presne, právnici na tom robia, aby proste tieto peniaze boli vyňaté spod exekúcie. To znamená, aby sa skutočne dostali k ľuďom, o ktorých ste tu vy hovorili. Lebo my sa nemusíme... A ešte, u vás ešte ako-tak by som veril, že tomu sociálnemu veríte, ale mňa nemusíte presviedčať o biede. Mňa nemusíte. To tých vašich chlapcov v slonovej veži presviedčajte o biede, aká je medzi ľuďmi. Aby sa skutočne tie peniaze dostali, tých 85 alebo 100, komu kde ako vyjde, aby sa ku tým ľuďom dostali. Viete, čo treba urobiť, pán minister? Keď bude predložený ten pozmeňovací, dať signál: „Zahlasujte!“ To bude skúška pravdy, to som zvedavý, že keď si postavíte na misku váh chlapcov od vás, ja sa vám inak čudujem, že kryjete to, čo kryjete. Ja sa vám čudujem. Premiér Fico dal ruky preč. Premiér Fico dal ruky preč, keď som ho interpeloval, či preberá politickú zodpovednosť za pána Buriana. Dal ruky preč. A že vy kryjete chrbát, nech sa páči. Ja vám to budem dávať jak penicilín, vážení. Ja vám to budem dávať jak penicilín, do volieb, všetky tie príbehy tých ľudí, ktorí sa stretli, mali tú „česť“ s firmou vášho štátneho tajomníka, a že čo im spôsobil. A budem vám to dávať ako penicilín. Pán minister, vám sa čudujem, ohromne sa vám čudujem, že ste sa na to dali, že to takto prikrývate. Čiže to bude otázka dňa, keď budeme hlasovať, či dáte pokyn svojim poslancom, aby zahlasovali za to, aby boli tieto vianočné príspevky vyňaté spod exekúcie, aby skutočne došli k tým ľuďom, alebo dáte šťavnatého, šťavnaté sústo, aby sa tí chlapci, mohli posielať fotky z Karibiku. To som zvedavý, čo urobíte, ministri za sociálnu vládu. Vážení dôchodcovia, 40 eur je v hre, 40 eur mesačne je v hre. Reálne je 40 eur mesačne v hre, zvýšenie vašich dôchodkov. Záleží len na technických úkonoch a politickej vôli týchto ľudí. Ďakujem pekne.